 NA DANIEL OGETTA SAFARI ya kutawazwa kuwa mtakatifu kwa Kasisi wa Kwanza Afrika, Maurice Michael Otunga, inakaribia ukingoni na imo katika hatua muhimu zaidi, Kanisa Katoliki limetangaza. Tangazo hilo lilifanywa wakati wa maadhimisho ya miaka 20 tangu kifo chake. Alipokuwa akizungumza wakati wa hafla hiyo, Naibu Mkuu wa Hoja ya Utakatifu ya Mtumishi wa Mungu Michael Otunga, Padre Lawrence Njoroge alisema kwamba kumekuwa na mawasiliano kutoka Roma kwamba mchakato huo ulikuwa unakaribia kukamilika. “Mawasiliano yalitumwa kwa aliyeanzisha hoja hiyo, na kutumwa pia kwa afisi inayoshughulikia mchakato huo hapa Nairobi, akasema Padre Njoroge akiongeza kwamba mchakato umekamilika na sasa “Utawasilishwa kwa kitengo maalum mjini Roma ambacho kitapiga kura kuhusu kumkubalia marehemu Otunga hatua hiyo ya mwisho ya utakatifu.” Hatua zote za awali, ikiwemo kuwasilishwa kwa historia yake rasmi na hatua ya sasa ndiyo muhimu zaidi, akaeleza. Kilele cha mchakato huo kitakamilisha miaka ya safari ndefu iliyoanza 2009. Mnamo 2010, Kadinali John Njue aliwasilisha hoja hiyo katika makao makuu ya Roma na mwaka huo huo, Kadinali Otunga alipewa cheo cha “Mtumishi wa Mungu” ambacho ni muhimu katika safari ya kutawazwa Mtakatifu. Mnamo Januari 14, 2014, tamko la ufaafu lilitolewa “kwa misingi ya habari zilizokusanywa si kwenye dayosisi yake pekee bali pia maeneo yote ambayo alihudumu,” akaeleza Padre Njoroge. Miaka saba baadaye, mnamo 2021, historia kamili ya matendo ilitumwa Roma na ikakubaliwa. Na sasa, kufuatia wasilisho kutoka Roma, mchakato unaingia katika hatua ya maamuzi, kulingana na Kasisi Mkuu Philip Anyolo wa Nairobi. Katika hatua hii, habari nyingi zitahitajika pamoja na maombi na heri njema kutoka kwa Wakenya walio na nia njema. “Tunafaa tuubebe mchakato huu wa utakatifu kwenye mioyo yetu kuanzia sasa haswa tunapoadhimisha miaka 20 tangu kifo chake,” akasema Kasisi Mkuu Anyolo. Wakati Kadinali Otunga alipoaga dunia Septemba 6, 2003, kulikuwa na shinikizo nyingi kwamba atawazwe Mtakatifu mara moja. Lakini Padre Njoroge anafafanua kwamba Kanisa Katoliki lina mchakato wake ambao ulianza rasmi 2009, Familia yake inamkumbuka kama mtu aliyependa watu sana aliyefurahia vyakula vya kawaida mno. Kadinali Otunga alikuwa Kasisi wa Afrika wa kwanza kupewa cheo hicho mnamo 1957. Alitumikia kama Kasisi Mkuu wa Nairobi kati ya 1971 na 1997 ambapo alistaafua na Kasisi Ndingi Mwana ‘a Nzeki akamrithi. Alizaliwa Januari 1923 katika Kijiji cha Chebukwa, Magharibi mwa Kenya na alikuwa mwana wa chifu wa kabila lao. Lakini alikataa kurithi uchifu wa babake na badala yake akafuata ndoto yake ya upadre baada ya kuusomea Roma. Lakini maisha yake hayakuwa bila utata. Alipinga kwa dhati matumizi ya kondomu na mara mbili katika miaka ya tisini alichoma maboksi mawili ya kondomu mbele ya waumini wa kanisa lake. Alisema matumizi ya mbinu za kupanga uzazi yalikuwa kinyume na mafundisho ya Mungu. Aidha, alikuwa mkosoaji mkubwa wa uavyaji mimba. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  